Cum se cumpărau meciurile cu bani din traficul de arme. Victor Stănculescu știa tot ce mișcă
- Maria Pană
- 9 martie 2024, 22:06
Meciurile dintre Steaua și Dinamo au fost dintotdeauna complicate, mai ales în regimul comunist. Ilie Ceușescu, fratele dictatorului ar fi fost unul dintre cei care întreținea această rivalitate.
Meciurile Steaua-Dinamo au fost disputate mai mult în spatele jucătorilor, în regimul comunist. Mai exact, se făceau blaturi, iar uneori banii veneau din surse nu tocmai ortodoxe. Dacă Dinamo punea la bătaie videocasetofoane, Steaua avea bani din traficul de armament. Dezvăluirile îi aparțin lui Cornel Dinu.
"Securitatea era Securitate! Dinamo cumpăra meciurile cu videocasetofoane, cu ce confiscau ei. Steaua le cumpăra cu bani. Securitatea, fiind mai nenorocită, știa cum lucrau ăia de la Steaua. Erau doi tipi.
Banii veneau de la Victor Stănculescu, din traficul de arme, treceau pe la Olteanu, mi se pare, ministrul Apărării, și ajungeau la Alecsandrescu.
Banii pentru meciurile aranjate veneau de la general
Existau doi tipi din Drumul Taberei care primeau bani de la Alecsandrescu ca să cumpere trei-patru jucători de la formația adversă. Meci de meci!" Cornel Dinu a povestit că aceste lucruri s-au întâmplat la fiecare meci din perioada 1986-1989.
De altfel, acesta și-a amintit un episod când era la Târgu Mureș. Reprezentanși ai clubului i-au spus atunci că "o să-l facă". Mai ales că reușise să bată Victoria, care era echipa SPP-ului. Cert este că atunci i-a sărit în apărare Valentin Ceaușescu.
Despre el, Cornel Dinu are numai cuvinte de laudă, în sensul că încerca să mențină un climat decent între echipe. Cu toate acestea, Ilie Ceaușescu, fratele dictatorului nu era în asentimentul lui.
Ilie Ceaușescu făcea mereu presiuni
Din contră! "În '83, Postelnicu își dăduse seama că începeau niște presiuni ale lui Ilie Ceaușescu și urmau două meciuri directe în finalul sezonului, decisive și pentru titlu, și pentru Cupă. I-a chemat pe Diaconescu și pe Vasile Anghel și a zis "au început ăștia să mârâie.
Noi am luat și anul trecut Cupa și campionatul. Vorbiți cu Alecsandrescu și puneți-vă de acord să împărțiți trofeele!". Alecsandrescu era de acord, însă Ilie Ceaușescu și Ienei au refuzat. I-am bătut cu 2-1 în fiecare meci și am câștigat noi tot", a mai povestit Cornel Dinu.